《满江红 阑干。同外作》
清代·陶淑

数处回环，把十二、画屏围上。恰依住、粉墙半角，绿窗一桁。

夜静有时人小凭，月明惟听钗传响。记春时、几度落花轻，闲同赏。

纤云护，微风荡。回廊隔，平台傍。爱纸鸢欲堕，游丝低网。

垂柳半遮红不锁，荒苔无奈青初长。怕莺啼、苦被小句留，心还怅。

作者简介：陶淑，字梦琴，新城人。卓亭司马第四女，宁阳周炳如室。工诗，有《绿云楼诗存》。